b'\n_START_ARTICLE_\nGabriel Marcel\n_START_PARAGRAPH_\nGabrielis Onor\xc4\x97 Marselis (pranc. Gabriel Honor\xc3\xa9 Marcel, 1889 m. gruod\xc5\xbeio 7 d. \xe2\x80\x93 1973 m. spalio 8 d.) \xe2\x80\x93 pranc\xc5\xabz\xc5\xb3 dramaturgas ir filosofas, religinio egzistencializmo atstovas.\n_START_SECTION_\nBiografija\n_START_PARAGRAPH_\nGim\xc4\x97 1889 m. gruod\xc5\xbeio 7 d. Pary\xc5\xbeiuje. T\xc4\x97vas buvo ateistas, tad ir Gabrieli\xc5\xb3 pirmiausia patrauk\xc4\x97 ateizmas. Jo vaikyst\xc4\x99 \xc5\xbeymi nelaim\xc4\x97, kai jam esant 4 m. am\xc5\xbeiaus, mir\xc4\x97 motina \xe2\x80\x93 ir tai padar\xc4\x97 \xc4\xafspaud\xc4\x85 visam jo tolimesniam gyvenimui. Ir b\xc5\xabtent jis, po Pirmojo pasaulinio karo tebeb\xc5\xabdamas ateistu, \xc4\xafved\xc4\x97 termin\xc4\x85 egzistencializmas. Tik 1929 m. atsivert\xc4\x97 \xc4\xaf katalikyb\xc4\x99. Kita nelaim\xc4\x97 jo tykojo 1947 m., kai nuo nepagydomos ligos mir\xc4\x97 jo \xc5\xbemona. \xc5\xa0i mirtis susi\xc5\xa1auk\xc4\x97 su patirta netektimi vaikyst\xc4\x97je ir jis v\xc4\x97l aplink save juto \xe2\x80\x9etu\xc5\xa1tum\xc4\x85\xe2\x80\x9c. Mir\xc4\x97 1973 m. spalio 8 d. Pary\xc5\xbeiuje.\n_START_SECTION_\nFilosofin\xc4\x97s pa\xc5\xbei\xc5\xabros\n_START_PARAGRAPH_\nJis buvo susir\xc5\xabpin\xc4\x99s, kad mokslinis m\xc4\x85stymas sunaikino \xc5\xbemogi\xc5\xa1k\xc4\x85j\xc4\x85 patirt\xc4\xaf. \xc5\xbdmogus \xe2\x80\x9edarosi netikras d\xc4\x97l savo esm\xc4\x97s ir tampa svetimas sau pa\xc4\x8diam\xe2\x80\x9c._NEWLINE_1927 m. i\xc5\xa1leistas \xe2\x80\x9eMetafizinis dienora\xc5\xa1tis\xe2\x80\x9c (1914\xe2\x80\x931923) tapo pirmuoju egzistenciniu i\xc5\xa1\xc5\xa1\xc5\xabkiu prie\xc5\xa1 \xc5\xbemogaus feti\xc5\xa1avim\xc4\x85. Tai buvo pasipiktinimas eksperimentine psichologija, pastangomis k\xc5\xabr\xc4\x97j\xc4\x85 kurti technikos priemon\xc4\x97mis, \xc5\xbemoni\xc5\xb3 santyki\xc5\xb3 susvetim\xc4\x97jimu ir sudaiktinimu. Filosofas kviet\xc4\x97 kilti \xc4\xaf dvasinio gyvenimo sritis, nepasiduoti socialinio orientavimo ar teleologijos \xc5\xbeabangoms. Pasaulyje reikia tiesiog b\xc5\xabti \xe2\x80\x93 k\xc5\xabrybi\xc5\xa1kai \xc5\xbeengti tuo keliu, kuris dabar \xc4\xafvardijamas kaip mistinis. Pasak G. Marselio, mistika ten, kur tyrimo objektas protui dar nepasiekiamas. O betarpi\xc5\xa1kas i\xc5\xa1gyvenimas siejasi su gilia vidine dvasine tyla, rimtimi ir susikaupimu, kas primena mald\xc4\x85 be \xc5\xbeod\xc5\xbei\xc5\xb3.'